b'\n_START_ARTICLE_\nGeometri\xc4\x8dno sredi\xc5\xa1\xc4\x8de Slovenije\n_START_PARAGRAPH_\nGeometri\xc4\x8dno sredi\xc5\xa1\xc4\x8de Slovenije (Geoss) je  te\xc5\xbei\xc5\xa1\xc4\x8dna to\xc4\x8dka dr\xc5\xbeave, \xc4\x8de si jo predstavljamo kot geometrijski lik. Zemljepisne koordinate Geossa so 46\xc2\xb007\xe2\x80\xb211.8\xe2\x80\xb3N 14\xc2\xb048\xe2\x80\xb255.2\xe2\x80\xb3E na obmo\xc4\x8dju Spodnje Slivne pri Va\xc4\x8dah v Ob\xc4\x8dini Litija.\n_START_SECTION_\nO GEOSS\n_START_PARAGRAPH_\nProjekt GEOSS je leta 1981 zasnoval in izdelal Peter Svetik na pobudo takratnega \xc5\xbeupana ob\xc4\x8dine Litija, Jo\xc5\xbeeta Dernov\xc5\xa1ka, ker naj bi bilo v okolici Va\xc4\x8d domnevno sredi\xc5\xa1\xc4\x8de Slovenije. Natan\xc4\x8den izra\xc4\x8dun je opravil Marjan Jenko, pomnik GEOSS in okolico je oblikoval Marjan Bo\xc5\xbei\xc4\x8d._NEWLINE_GEOSS je bil slavnostno predan javnosti leta 1982. Na pomniku so bili \xc5\xbee takrat vklesani verzi dana\xc5\xa1nje himne, ozna\xc4\x8dene pa so bile tudi strani neba. V neposredni bli\xc5\xbeini je bila zasajena lipa, pozneje  je bilo name\xc5\xa1\xc4\x8denih tudi ve\xc4\x8d drogov za zastave, ve\xc4\x8d plo\xc5\xa1\xc4\x8d, postavljeni pa so bili tudi slovenski grbi. Obelisk z grbom, plo\xc5\xa1\xc4\x8do z napisi, lipo in zastavami simbolizira sredi\xc5\xa1\xc4\x8de vseh Slovencev._NEWLINE_Za razvoj GEOSS so najbolj zaslu\xc5\xbeni: Jo\xc5\xbee Dernov\xc5\xa1ek, Peter Svetik, Jo\xc5\xbee Kimovec in Anka Kolenc. Od leta 2008 naprej  je  Dan GEOSS tudi praznik Ob\xc4\x8dine Litija.\n_START_SECTION_\nSpomenik \xc2\xbbrodoljubu Slovenije\xc2\xab\n_START_PARAGRAPH_\nV neposredni bli\xc5\xbeini GEOSS je spomenik rodoljubu osamosvojitvene vojne za Slovenijo, ki je bil postavljen leta 2003 na pobudo Zveze veteranov vojne za Slovenijo. Sestavljen je iz okrasnih kamnov, kakr\xc5\xa1ni so na obmo\xc4\x8djih, kjer \xc5\xbeivi slovenski narod. Med kamni so zlasti apnenci, bre\xc4\x8de in magmatske kamnine s Pohorja. Na sprednji strani spomenika je bronasta plo\xc5\xa1\xc4\x8da (zasnoval jo je Zvonimir Kolenc), na kateri je upodobljen  konjenik z va\xc5\xa1ke situle. Ta konjenik se lo\xc4\x8di od ostalih konjenikov po tem, da ni oboro\xc5\xbeen in je nosilec miru. Na bronastem reliefu so poleg konjenika tudi ptice, ki so \xc5\xbee od nekdaj znak svobode in miru.\n_START_SECTION_\nMuzej Dom Geoss\n_START_PARAGRAPH_\nV eni od hi\xc5\xa1 na Va\xc4\x8dah, ki danes nosi hi\xc5\xa1no \xc5\xa1tevilo 10, je sedaj Dom GEOSS. V tej hi\xc5\xa1i sta bila rojena dva pomembna Slovenca: Matev\xc5\xbe Ravnikar in Anton Lajovic. Obema sta na pro\xc4\x8delju, obrnjenem na glavno cesto, vzidani spominski plo\xc5\xa1\xc4\x8di._NEWLINE_V hi\xc5\xa1i so naslednje zbirke: arheolo\xc5\xa1ka, geolo\xc5\xa1ka, predstavitev pomembnih Slovencev, rojenih na Va\xc4\x8dah in okolici, ter dokumentacija projekta.  Ogled muzeja je mogo\xc4\x8d po predhodnem dogovoru z Dru\xc5\xa1tvom GEOSS.'